Agnetha Fältskogová

Hudobné začiatky

Svoju pieseň s názvom "Två små troll" napísala vo veku šiestich rokov. V roku 1958 začala chodiť na hodiny klavíra a tiež začala spievať v miestnom cirkevnom zbore. Začiatkom roka 1960 vytvorila so svojimi priateľkami Lenou Johanssonovou a Elisabeth Strubovou hudobné trio Cambers. Vystupovali lokálne v menších miestach, no po krátkej dobe sa rozišli.
V 15 rokoch sa Agnetha v roku 1965 rozhodla zanechať štúdium a venovať sa hudobnej kariére.
Popri práci telefonistky v automobilovej firme začala vystupovať s lokálnou hudobnou skupinou, ktorú viedol Bernt Enghardt. Keď Bernt zaslal demo nahrávky kapely príbuznému jedného z jej členov, ktorý pracoval v Cupol Records ako producent, Agnethin hlas bolo jediné, čo producenta upútalo a dostala ponuku na zmluvu s CBS Records. Prijala ju.
Rozchod s priateľom ju v 17 rokoch inšpiroval k napísaniu skladby "Jag var så kär" (Bola som taká zaľúbená). Tá vyšla vo vydavateľstve a predalo sa z nej viac ako 80 tisíc kusov, skladba jej priniesla mediálnu známosť. V rokoch 1967-68 rozvíjala svoju kariéru - napísala viacero známych piesní a stala sa vďaka nim jednou z najpopulárnejších mladých umelkýň vo Švédsku. Agnetha mala v tom čase repertoár, s ktorým vystupovala na turné po švédskych zábavných parkoch, zložený z vlastnej tvorby a coververzii zahraničných hitov.

Prvé manželstvo a roky v skupine ABBA

V roku 1968 sa prvý raz stretla s Björnom Ulvaeusom (vtedy členom Hootenanny Singers). O rok neskôr sa stretli opäť a spriatelili sa. V júli 1971 sa zobrali a tvorili pár do konca roku 1978, keď sa dohodli na odlúčení. Rozvod prebehol v roku 1980. Počas manželstva mali dve deti - dcéru Lindu Elin Ulvaeus (1973) a syna Petra Christiana Ulvaeusa (1977). Spoločne s iným párom Anni-Fridd Lyngstadovou a Benny Anderssonom vytvorili v roku 1972 skupinu ABBA, ktorá sa stala jednou z komerčne najúspešnejších v histórii populárnej hudby, obsadzujúc od roku 1974 až do rozpadu v roku 1982 hudobné top rebríčky na celom svete.
V roku 1972 ukázala Agnetha Fältskogová svoje spevácke kvality v postave Márie Magdalény, ktorú hrala a spievala vo švédskej verzii muzikálu Jesus Christ Superstar.
Počas existencie skupiny ABBA vydala Agnetha v roku 1975 podobne ako aj druhá speváčka v skupine Anni-Frid (album Frida ensam, s vtedy ešte švédskym rozhlasovým hitom „Fernando“) svoj sólový album pod názvom Elva kvinnor i ett hus. Oba vyšli v období medzi albumami skupiny Waterloo (1974) a ABBA (1975). Elva kvinnor i ett hus strávil na švédskom albumovom rebríčku spolu 53 týždňov (dlhšie ako ktorýkoľvek z albumov ABBA) s najvyšším umiestnením na 11.priečke. S výnimkou švédskej verzie skladby "S.O.S.", ktorá sa tu objavila pred jej uvedením anglickej verzie na albume ABBA, všetky skladby mali texty od Bosse Carlgrena, hudbu zložila sama Agnetha.
Po úspešnej kariére v skupine ABBA a rozpade skupiny na prelome rokov 1982-83 sa vydala na sólovú dráhu.

Kariéra sólistky

V máji 1983 vydala svoj prvý sólový post-ABBA album pod názvom Wrap Your Arms Around Me (Oviň svoje ramená okolo mňa). Album bol úspešný v Severnej Amerike a Austrálii, najlepšie sa však umiestnil v Európe (1. miesto vo Švédsku, Nórsku, Fínsku, Belgicku a Dánsku). Predaje dosiahli v prvom roku 1,5 milióna kópií.
Jej ďalší štúdiový album Eyes of a Woman vyšiel v marci 1985. Bol pomerne úspešný, predalo sa ho až 800 tisíc kópií.
Podobne ako v roku 1981, keď nahrala Vianočný album spoločne s dcérou Lindou pod názvom Nu tändas tusen juleljus (Teraz sa rozsvietia tisíce vianočných svetiel), spomenula si v roku 1987 opäť na deti. Začiatkom roka jej vyšiel album Kom följ med i vår karusell (Poď sa pridať na náš kolotoč). Album nahrala vo švédštine spolu so synom Christianom a detským zborom, obsahoval piesne pre deti. Nasledujúci rok bol album nominovaný na švédsku cenu Grammis v detskej kategórii.
V lete roku 1987 Agnetha Fältskogová odcestovala do Malibu v Kalifornii nahrať štvrtý post-ABBA album, ktorý dostal názov I Stand Alone (Zostala som sama). Vyšiel v novembri a hoci nedosiahol výrazný úspech (okrem Švédska, kde sa stal najpredávanejším albumom rokua1988), odhad hovorí o celosvetovom predaji okolo 800 tisíc nosičov, z toho 300 tisíc v Škandinávii.
V 90. rokoch 20. storočia sa speváčka utiahla do ústrania a na verejnosti sa objavovala len zriedka.

V ústraní

V roku 1990 sa vydala za švédskeho chirurga Tomas Sonnenfelda, ale v roku 1993 sa pár rozviedol. Neskôr mala tiež dvojročné (nepotvrdené) "priateľstvo" s Holanďanom Gertom van der Graafom s komplikovanými dozvukmi po rozchode, ktoré viedli až k vydaniu rozsudku zakazujúcemu mu vstup do Švédska.
V roku 1996 vyšla vo švédčine jej autobiografia "Som jag är" (v nasledujúcom roku v anglickom jazyku pod názvom "As I Am"), po ktorej nasledovalo niekoľko kompilačných CD švédskych a anglických nahrávok vrátane jednej z nich nazvanej My Love, My Life, na ktoré si sama vybrala skladby. Fanúšikovia autobiografiu privítali, o 2 roky neskôr bola aktualizovaná a vyšla na celom svete prostredníctvom spoločnosti Virgin Publishing, ktorá predala viac ako 50 tisíc výtlačkov.
V roku 1999 spolu s ostatnými členmi skupiny ABBA spievala bez sprievodu hudobných nástrojov švédsku narodeninovú pieseň, „Med En Enkel Tulipan“ pri oslavách päťdesiatky ich dlhoročného priateľa Görela Hansera.

Hudobný návrat

V roku 2004 vydala po 17 rokoch album My Colouring Book, ktorý obsahuje 13 cover-verzií jej obľúbených piesní zo 60. rokov. Album a pilotná skladba „If I Thought You'd Ever Change Your Mind“ sa vo Veľkej Británii dostali na 12., resp. 11. miesto hitparády a stali sa tak jej najúspešnejším sólovým činom v UK. V tom istom roku bola nominovaná za najlepšieho severského umelca na Cenu Nordic Music a na Vianoce poskytla rozsiahly rozhovor (prvý po mnohých rokoch) vysielaný švédskou televíziou.
V roku 2005 sa Agnetha Fältskogová objavila s ostatnými členmi ABBA na premiére muzikálu Mamma Mia! v Štokholme a spolu s bývalým manželom Björnom sa zúčastnila aj posledného uvedenia muzikálu v januári 2007.
V júli 2008 sa pripojila k svojim bývalým spoluhráčom na švédskej premiére filmovej verzie Mamma Mia!, ktorá sa konala v Rival Theatre v Štokholme. Na hotelovom balkóne zachytili fotografi po 22 rokoch spolu všetkých štyroch členov skupiny ABBA.
V januári 2009 sa Agnetha Fältskogová objavila na pódiu spolu Anni-Frid Lyngstadovou na odovzdaní švédskej ceny Rockbjörnen, kde spolu prevzali celoživotné čestné ocenenie za skupinu ABBA a kde poskytla aj odľahčený krátky rozhovor. Počas leta natočila rozsiahly rozhovor pre celosvetový projekt ABBA World, ktorý zahájil svoje turné v nasledujúcom roku vo februári 2010 v London's Earls Court.
Na premiéru projektu ABBA World v austrálskom Melbourne poskytla vo Švédsku v júni 2010 príjemné interview spolu s bývalým kolegom Bennym Andersonom. V októbri 2010 sa spoločne s bývalým manželom Björnom Ulvaeusom zúčastnila uvedenia muzikálu Mammy Mia! v Dánsku a v decembri 2010 poskytla rozhovor švédskemu časopisu "M". Toto interview prinieslo po rokoch aj jej prvú oficiálnu fotosériu od uvedenia My Coloring Book v rokoch 2004/2005.
V máji 2013 vydala s odstupom rokov svoj album s krátkym názvom A. Obsahuje tiež duet s Garym Barlowom zo skupiny Take That nazvaný "I Should've You Follow Your Home". Počas prvých dvoch mesiacov od uvedenia sa predalo okolo 600 tisíc kópií albumu. Umiestnil sa v Top 10 vo Švédsku, Nórsku, Nemecku, Dánsku, Švajčiarsku, Holandsku, Belgicku, Rakúsku, na Novom Zélande i v Austrálii. V UK obsadil album 6. miesto (jej najvyššie umiestnenie na tomto území). Po 25 rokoch, v novembri 2013, spievala Agnetha opäť naživo - na pódiu na koncerte BBC "Children in Need Rocks 2013" v Londýne (duet z albumu s Garym Barlowom).
V apríli 2016 vyšla v Spojenom kráľovstve biografia Agnethy Fältskogovej od Daniela Warda pod názvom "Agnetha Fältskog - Dievča s zlatými vlasmi". Ako členka skupiny ABBA sa po dlhej dobe s pôvodnou zostavou postavila na pódium 5. júna 2016 pri príležitosti 50. výročia začiatku spolupráce Bennyho a Björna v Berns Salonger v Štokholme. Agnetha s Anni-Frid za inštrumentálneho doprovodu bývalých členov kapely zaspievali pieseň "The Way Old Friends Do".